Εισαγγελέας του Αρείου Πάγου

Ο Εισαγγελέας του Αρείου Πάγου είναι ο ανώτατος εισαγγελικός λειτουργός στην Ελλάδα. Προΐσταται των υπηρεσιών της εισαγγελίας του Αρείου Πάγου. Έχει δικαίωμα να απευθύνει προς όλους τους εισαγγελικούς λειτουργούς της χώρας γενικές παραγγελίες, οδηγίες και συστάσεις σχετικές με την άσκηση των καθηκόντων τους, χωρίς βέβαια οι αποδέκτες των οδηγιών και συστάσεών του να δεσμεύονται κατά τον σχηματισμό και την έκφραση της γνώμης τους.

Γνωμοδοτεί σε νομικά ζητήματα γενικότερου ενδιαφέροντος, εφόσον δεν εκκρεμούν στα δικαστήρια, συμμετέχει και υποβάλλει προτάσεις στις συνεδριάσεις του Αρείου Πάγου, καθώς και στο Ανώτατο Δικαστικό Συμβούλιο, με δικαίωμα ψήφου. Δικαιούται να ασκεί αναίρεση εναντίον κάθε δικαστικής απόφασης, επιδιώκοντας την ορθή ερμηνεία του νόμου από τον Άρειο Πάγο. Στην άσκηση των καθηκόντων του επικουρείται από τους αντεισαγγελείς του Αρείου Πάγου, οι οποίοι και τον αναπληρώνουν όταν απουσιάζει ή κωλύεται, κατά την σειρά της αρχαιότητάς τους στον βαθμό τους.

Ο εισαγγελέας του Αρείου Πάγου υπόκειται σε πειθαρχικό έλεγχο κατόπιν πειθαρχικής αγωγής την οποία δικαιούται να εγείρει μόνον ο υπουργός Δικαιοσύνης. Η εναντίον του πειθαρχική αγωγή, όμως, εκδικάζεται από το Ανώτατο Πειθαρχικό Συμβούλιο που προβλέπεται από το άρθρο 91 §2 του Συντάγματος και συγκροτείται από πρόσωπα παρέχοντα τα εχέγγυα κρίσης ανεπηρέαστης από κυβερνητικές παρεμβάσεις.

Η προαγωγή στη θέση του εισαγγελέα του Αρείου Πάγου ενεργείται με προεδρικό διάταγμα, το οποίο εκδίδεται ύστερα από πρόταση του Υπουργικού Συμβουλίου, με επιλογή μεταξύ των μελών του Αρείου Πάγου και των αντεισαγγελέων του, η δε θητεία του, με όσα ισχύουν σήμερα, δεν μπορεί να είναι μεγαλύτερη των τεσσάρων ετών, ακόμη και αν δεν καταλαμβάνεται από το όριο ηλικίας (το 67ο έτος).

Διατελέσαντες εισαγγελείς
Αξιοσημείωτο είναι το γεγονός ότι στην ιστορία του θεσμού οι περισσότεροι εισαγγελείς του Αρείου Πάγου δεν προέρχονται από τον εισαγγελικό κλάδο. Όπως εξηγεί ο επίτιμος αντεισαγγελέας του Αρείου Πάγου Βασίλης Παπαδάκης, ιστορικά «ο εισαγγελέας του Αρείου Πάγου κατά κανόνα είναι δάνειος, προερχόμενος από το δικαστικό σώμα, ως εάν οι αντεισαγγελείς του Αρείου Πάγου κρίνονται ολιγότερο κατάλληλοι από έναν τρίτο δικαστή που στο τέλος της σταδιοδρομίας του εμφυτεύεται ως ξένο σώμα στον εισαγγελικό κλάδο και τίθεται απροσδόκητα επικεφαλής χωρίς να ενσωματώνεται ποτέ στις ιδιαίτερες παραδόσεις, στην ιστορία και στην εσωτερική δυναμική του κλάδου»http://www.tovima.gr/opinions/article/?aid=129740.

Ανδρόνικος Πάικος 1835-1837 & 1857-1866
Δημήτριος Σούτζος 1837-1847
Ιωάννης Σωμάκης 1848-1857
Κωνσταντίνος Προβελέγγιος 1866-1873
Αδαμάντιος Παπαδιαμαντόπουλος 1873-1885
Γεώργιος Μαντζούφας 1886-1892
Αχιλλεύς Αγαθόνικος 1892
Δημοσθένης Τσιβανόπουλος 1892-1911
Ματθαίος Χατζάκος 1911-1917 & 1920-1921
Νικόλαος Βάφας 1923-1929
Κωνσταντίνος Γεωργιάδης 1930-1935
Λουκάς Γιδόπουλος 1935-1939
Άγγελος Μπουρόπουλος 1939-1945 & 1946-1950
Χρήστος Οικονόμου 1946
Δημήτριος Κιουσόπουλος 1950-1962
Κωνσταντίνος Κόλλιας 1962-1968
Κωνσταντίνος Θανόπουλος 1968-1970
Παναγιώτης Θεράπος 1970-1974
Ευστάθιος Μπλέτσας 1974-1977
Σόλων Ράγκας 1977-1979
Κωνσταντίνος Φαφούτης 1979-1985
Κωνσταντίνος Σταμάτης 1985-1986
Παναγιώτης Κωνσταντινόπουλος 1986-1989
Γεώργιος Πλαγιανάκος 1989-1993
Αθανάσιος Σιούλας 1993-1996
Παναγιώτης Δημόπουλος 1996-2001
Διονύσιος Κατσιρέας 2001-2002
Ευάγγελος Κρουσταλάκης 2002-2003
Δημήτριος Λινός 2003-2006
Γεώργιος Σανιδάς 2006-2009
Ιωάννης - Σπυρίδων Τέντες 2009-2013
Ευτέρπη Κουτζαμάνη 2013-2016
Ξένη Δημητρίου από 2016 έως 30-6-2019
Βασίλειος ΠλιώταςΟ Βασίλειος Πλιώτας επιλέχθηκε από το Υπουργικό Συμβούλιο της Κυβέρνησης της Νέας Δημοκρατίας, μετά τις βουλευτικές εκλογές της 7ης Ιουλίου 2019. Εντούτοις, πριν τις εκλογές, στις 31-5-2019, το Υπουργικό Συμβούλιο της Κυβέρνησης του ΣΥΡΙΖΑ είχε επιλέξει ως Εισαγγελέα του Αρείου Πάγου τη Δήμητρα Κοκοτίνη. Η πράξη αυτή είχε προκαλέσει την αντίδραση της ΝΔ, καθώς ο Πρωθυπουργός Αλέξης Τσίπρας είχε δηλώσει ότι θα προκηρύξει εκλογές, μετά και την ήττα του ΣΥΡΙΖΑ στις Ευρωεκλογές και Δημοτικές - Περιφερειακές εκλογές του Μάιου 2019. Τελικά ο Πρόεδρος της Δημοκρατίας δεν υπέγραψε το Προεδρικό Διάταγμα που του είχε αποστείλει πριν τις εκλογές η Κυβέρνηση του ΣΥΡΙΖΑ, και η επόμενη Κυβέρνηση της ΝΔ, ξεκίνησε εκ νέου τη διαδικασία επιλογής.https://www.kathimerini.gr/1027016/article/epikairothta/ellada/nea-eisaggeleas-h-k-dhmhtra-kokotinh και https://www.tovima.gr/2019/07/12/politics/paylopoulos-epestrepse-ta-diatagmata-gia-tis-allages-sti-dikaiosyni από 28-8-2019 έως 30-6-2022
Ισίδωρος Ε. Ντογιάκος από 4-7-2022 έως 30-6-2023
Γεωργία Αδειλίνη από 25-7-2023 έως 30-6-2025
Κωνσταντίνος Τζαβέλλας από 4-7-2025

 Παραπομπές 

 Εξωτερικοί σύνδεσμοι 


Κατηγορία:Δικαστικές αρχές